มิจฉาชีพสวมรอย ปลอมเป็นเพจกรมประชาสัมพันธ์ โพสต์ข่าวปลอมปล่อยเงินกู้ อย่าหลงเชื่อ
กรณีมิจฉาชีพตั้งเพจเลียนแบบหน่วยงานภาครัฐและเอาโลโก้มาแอบอ้าง พบเพจ Facebook ชื่อ “สำนักประชาสัมพันธ์ข่าวสาร” มียอดผู้ติดตามจำนวน 4,621 คน ได้แอบอ้างอัตลักษณ์ของกรมประชาสัมพันธ์ โดยใช้รูปโปรโฟล์ของสถาบันการประชาสัมพันธ์และใช้ภาพหน้าปกเป็นโลโก้และรายละเอียดของกรมประชาสัมพันธ์ อาจทำให้เกิดความเข้าใจผิด ว่าเพจดังกล่าวเป็นการดำเนินการโดยหน่วยงานของกรมประชาสัมพันธ์เนื่องจากมีการใส่ข้อมูลอ้างอิงเว็บไซต์ และนำเนื้อหาข่าว ตลอดจนอินโฟกราฟิก ของสำนักข่าว กรมประชาสัมพันธ์ (เพจข่าวจริงประเทศไทยและเพจสำนักข่าวฯ) ไปโพสต์เผยแพร่ สลับกับโพสต์ข่าวปลอมเกี่ยวกับการปล่อยเงินกู้หลอกลวงประชาชนโดยแนบลิงก์ เชิญชวนให้กู้เงิน เพื่อสร้างความน่าเชื่อถือกรมประชาสัมพันธ์ ขอยืนยันว่า เพจดังกล่าวไม่ได้เป็นของกรมประชาสัมพันธ์ อีกทั้งมีการแนบลิงก์ ไปยังเว็บไซต์ที่มีการให้กู้ยืมเงินนอกระบบและมีประชาชนแสดงความสนใจในคอมเมนต์ ซึ่งอาจทำให้เกิดความเสียหายต่อประชาชนที่หลงเชื่อและอาจสูญเสียทรัพย์สินได้ ขอให้ประชาชนอย่าหลงเชื่อ อย่ากดติดตามและอย่ากดเข้าลิงก์ที่เพจดังกล่าวแนบอยู่ในโพสต์หากพบกรณีดังกล่าว แจ้งเบาะแสข่าวปลอม inbox ข่าวจริงประเทศไทย : http://m.me/realnewsthailand "ถูกต้อง รวดเร็ว เชื่อถือได้"